<classify> WAKAZI wa Jiji la Dodoma wametakiwa kutoa ushirikiano kwa wataalamu wa afya wanaofanya kazi ya upuliziaji wa dawa ya kuangamiza mazalia ya mbu na kuondokana na imani potofu kuwa inaweza kuwasababishia kukosa watoto.Hayo yalisemwa na Ofisa Afya wa Jiji la Dodoma jana, Abdallah Mahia wakati akizungumza na waandishi wa habari kuhusu kazi inayoendelea ya upulizaji wa dawa kuangamiza mazalia ya mbu kwenye maeneo mbalimbali jijini Dodoma.Mahia alisema baadhi ya wakazi wa jiji wamekuwa na imani potofu kuwa dawa hiyo inayopulizwa kwa ajili ya kuangamiza mazalia ya mbu inaweza kuwasababishia kutopata watoto suala ambalo siyo sahihi.Amesema kinachohitaji ni kutoa ushirikiano utakaowezesha suala hilo kufanikisha kila mkazi aweze kupata huduma hiyo ambayo utolewa bure na ukizingatia ni agizo kutoka serikalini.Ninachowaomba wakazi wa jiji kuondokana na imani potofu hiyo na badala yake watoe ushirikiano kwa wataalamu wa afya ili waweze kuwafikia na hatimaye mazalia hayo ya mbu tuyatokomeze, amesema.Ofisa afya huyo hata hivyo alisema mpaka sasa jumla ya lita walizotumia kwa ajili ya upulizaji ni lita 10,500 na bado kazi hiyo inaendelea kwa kiasi kikubwa ugonjwa wa malaria umepungua kwa utafiti uliofanyika na wizara ya afya ya mwaka 2017.Tuliangalia katika magonjwa 10 yanayoambukizwa na wadudu akiwemo mbu yameshuka hii ni kwa utafiti uliofanyika na wizara ya afya ya mwaka 2017 na kwa Jiji la Dodoma ina asilimia 0.8 na eneo ambalo limefanikisha kwa kuwatokomeza mbu, amesema.Hata hivyo, amewataka watendaji wa kata kuendelea kutoa elimu itakayowezesha kazi hiyo kwenda na wakati ili kila eneo lipatiwe huduma bila ubaguzi wowote.  <topic>: kitaifa 